Prema istraživanju agencije PULS o motivima uhićenja zagrebačkog gradonačelnika Milana Bandića, čije rezultate doznajemo prije njihove službene objave, gotovo 80 posto ispitanika ustvrdilo je da je uhićenje zagrebačkog gradonačelnika politički motivirano. U isto vrijeme, mediji koji se hvastaju da se nalaze u prvim redovima borbe protiv korupcije pothranjuju ovakvu percepciju javnosti opremom tekstova koja sugerira da je Bandić uhićen zbog sitnica. Slučaj Bandić tako ukazuje koliko je slaba Hrvatska država i u kojoj mjeri je devastirano njezino društvo.

Zagrebački gradonačelnik Milan Bandić u četrnaest godina upravljanja glavnim gradom stvorio je impresivnu mrežu koja služi održavanju njegove netransparentne vlasti. U isto vrijeme, sudeći prema ranijim medijskim izvještajima, protiv ovog političara podneseno je više od dvije stotine kaznenih prijava. U pitanju je po svemu sudeći medijski mit, ali taj mit govori o razmjerima sumnje u korumpiranost čelnog čovjeka Grada. Afere kakve bi u normalnijim i stabilnijim državama odavno rezultirale uhićenjima i sudskim procesima teške su stotine milijuna kuna. Samo zamjene gradskih zemljišta koje je s privatnim poduzetnicima napravio zagrebački gradonačelnik daju razloga za osnovanu sumnju da je Grad Zagreb nepopravljivo oštećen.

I POSLIJE BANDIĆA - BANDIĆ: Džaba ste se radovali!

Međutim, Bandićeva mreža će u narednim danima učiniti sve da omalovaži istragu protiv gradonačelnika. Neki će to učiniti planski, a neki da bi se obračunali s mrskom im aktualnom vlašću. Taj štetni posao mogao bi rezultirati porazom društva.

Slučaj Bandić pokazat će od čega je pravljeno hrvatsko društvo (FOTO: facebook/milanbandic)

Široka akcija koja za cilj ima obezvrijediti istragu policije, odnosno prikazati je politički motiviranom već se zahuktala. Ukazuje se na "politički tajming" privođenja, iako nismo u izbornoj godini za mjesta u parlamentu, a na predsjedničkim izborima Milan Bandić nema se namjeru kandidirati. Milan Bandić naprosto je zadužio previše ljudi da bi pao bez drame kakvoj ćemo ovih dana svjedočiti. Njegova interesna mreža kudikamo je raširenija i čvršća od one koju je uspio stvoriti bivši premijer države Ivo Sanader. Za gradonačelnika će u danima što dolaze drukati "ugledni" kulturni radnici, sportski djelatnici, predsjednici braniteljskih udruga, novinari i mediji koje je izdašno plaćao, političari različitih stranačkih provenijencija koje je korumpirao, odnosno zadužio, svećenici kojima je davao šakom i kapom... Stotine novinskih tekstova koji su ukazivali na široko rasprostranjenu korupciju u gradskoj upravi preko noći bi mogli biti zaboravljeni ili će se spominjati uzgred, kao prilog tezi prema kojoj "Bandić možda jest malo korumpiran, ali njegovo uhićenje nesumnjivo je politički motivirano".

Na društvenoj mreži Facebook u samo tri dana okupilo se oko 35 tisuća ljudi koji gorljivo brane zagrebačkog gradonačelnika. Kudikamo je veći broj njihovih istomišljenika koji se još uvijek nisu priključili ovoj skupini. Taj dio javnosti, da se razumijemo, ne smatra da je Bandić čist kao suza. U pitanju je dio javnosti koji korupciju tolerira, po receptu: Bandić je krao, ali i nama je dao. Ponovo se upire i u zaključak koji kaže da je Bandić najveći radnik kojeg je svijet vidio. Upozorava se da ćemo zbog Bandićevog odlaska uskoro - plakati.

"Papa-teorija" o uhićenju (FOTO: screenshot tjedno.hr)

Slučaj Bandić tako, rekosmo u uvodu, postaje lakmus papir koji će pokazati koliko je slaba hrvatska država, odnosno kakav je odnos hrvatske javnosti prema korupciji. Također, on će pokazati sve slabosti hrvatskog novinarstva, koje pripomaže da se slučaj Bandić javnosti predstavi kao politički slučaj. Pritom se iz rukava vade nevjerojatni zaključci, od onog da su Bandić i njegovi suradnici privedeni zbog sitnica, do onog da je uhićen nakon tajnog sastanka s Papom.

Trinaest godina činilo se da hrvatska javnost samo čeka dan kad će zagrebački gradonačelnik završiti iza rešetaka, jer opravdana sumnja u korumpiranost njegove uprave odavno je u ovoj zemlji javna tajna. Kad se to uhićenje dogodilo, Bandićeva mreža učinila je sve da napravi veliki obrat, da zagrebačkog gradonačelnika prikaže kao političkog mučenika. Ako im to uspije - za ovu zemlju nema nade.

Lupiga.Com

Naslovna fotografija: Facebook.com/Milan Bandić



